b'\n_START_ARTICLE_\nAbel Mus\n_START_SECTION_\nBiografia\n_START_PARAGRAPH_\nFill de pare barber, comen\xc3\xa7\xc3\xa0 a aprendre m\xc3\xbasica als vuit anys, juntament amb el seu germ\xc3\xa0 Vicent, a l\'Agrupaci\xc3\xb3 Filharm\xc3\xb2nica Borrianenca, amb el seu director Jos\xc3\xa9 Mar\xc3\xada Ib\xc3\xa1\xc3\xb1ez. Poc despr\xc3\xa9s s\'inici\xc3\xa0 en el m\xc3\xb3n del viol\xc3\xad amb Vicent T\xc3\xa0rrega (germ\xc3\xa0 de Francesc T\xc3\xa0rrega) i dos anys m\xc3\xa9s tard es trasllad\xc3\xa0 a Val\xc3\xa8ncia, per a estudiar amb el violinista borrianenc Joaquim Monzon\xc3\xads Ribera. Becat per la Diputaci\xc3\xb3 de Castell\xc3\xb3, marx\xc3\xa0 a Par\xc3\xads el 1920 a ampliar els seus estudis. Primer amb Joseph Bilewsky; adm\xc3\xa8s el 1921 al Conservatori de Paris, els continu\xc3\xa0 amb Alfred Brun i \xc3\x89mile Schwartz. L\'any 1924 guany\xc3\xa0 els primers diplomes internacionals de solfeig i viol\xc3\xad, els quals eren els m\xc3\xa9s importants que oferia el centre. El 1926 aconsegu\xc3\xad la Primera Medalla Internacional de Viol\xc3\xad de l\'Escola Superior de M\xc3\xbasica i Declamaci\xc3\xb3 de Par\xc3\xads, de la que en fou nomenat professor posteriorment._NEWLINE_S\'establ\xc3\xad a Castell\xc3\xb3 de la Plana el 1932; hi fund\xc3\xa0, juntament amb Vicent Asencio, el Conservatori de M\xc3\xbasica, que Mus dirig\xc3\xad fins al 1938. Durant la Guerra Civil f\xc3\xa9u d\'int\xc3\xa8rpret dels brigadistes francesos convalescents de l\'hospital de Benic\xc3\xa0ssim, estigu\xc3\xa9 destinat al Comissariat de Propaganda de l\'"Ej\xc3\xa9rcito de Levante" i don\xc3\xa0 concerts als soldats de gran part del territori republic\xc3\xa0. Durant el conflicte b\xc3\xa8l\xc2\xb7lic adopt\xc3\xa0 el nom d\'Abel, en comptes de l\'Abelardo amb qu\xc3\xa8 havia estat batejat. _NEWLINE_Represaliat en acabar la guerra, tingu\xc3\xa9 problemes per a poder tornar a donar concerts. El 1943 es van convocar oposicions per fundar l\'Orquestra Municipal de Val\xc3\xa8ncia i Abel hi va guanyar la pla\xc3\xa7a de concertino (primer viol\xc3\xad). Al capdavant d\'aquesta orquestra va estar fins a la seva jubilaci\xc3\xb3 l\'any 1972. La feina de l\'orquestra la va desenvolupar paral\xc2\xb7lelament a la seva carrera com a solista i durant la d\xc3\xa8cada dels quaranta va oferir una gran quantitat de concerts per tot l\'Estat, que li donaren una reputaci\xc3\xb3 i prestigi que pocs violinistes espanyols tenien. Cal ressaltar dos importants par\xc3\xa8ntesis en la seva estan\xc3\xa7a en l\'Orquestra de Val\xc3\xa8ncia: el primer quan es va despla\xc3\xa7ar a l\'Argentina per a oferir una important gira de concerts, que finalitz\xc3\xa0 amb diversos enregistraments per a la Casa Ode\xc3\xb3n, i el segon quan va formar part el 1962-1963 de l\'Orquestra Nacional d\'Egipte, al Caire. En aquests anys tamb\xc3\xa9 va ser un temps director de l\'Escola Municipal de M\xc3\xbasica d\'Alcoi. De l\'orquestra de Val\xc3\xa8ncia pass\xc3\xa0 a ocupar la mateixa pla\xc3\xa7a a l\'Orquestra del Liceu de Barcelona. (almenys fins al 1975)._NEWLINE_Deixebles seus han estat els violinistes Gerardo Mesado Oliver, Josefina Salvador Segarra i Jos\xc3\xa9 Hern\xc3\xa1ndez Yago, i el viola Emilio Mateu._NEWLINE_Entre els anys 1969 i 1976 col\xc2\xb7labor\xc3\xa0 habitualment en la revista Buris-ana, butllet\xc3\xad de l\'Agrupaci\xc3\xb3 Borrianenca de Cultura._NEWLINE_El compositor Joaqu\xc3\xadn Rodrigo li dedic\xc3\xa0 les peces L\'enamorada junto al peque\xc3\xb1o surtidor i Peque\xc3\xb1a ronda, que estren\xc3\xa0 a Paris (1928) el mateix Abel juntament amb la pianista, i germana seva, Encarnaci\xc3\xb3n Mus. Eduard L\xc3\xb3pez-Ch\xc3\xa1varri li dedic\xc3\xa0 l\'obra In modo de sarabanda (1930) i va fer-li el 1948 un arranjament propi per a viol\xc3\xad i piano de la seva pe\xc3\xa7a Variaciones para viol\xc3\xadn i orquesta.'